सैफ कप : मालदीव को हरा भारत फाइनल में  
मौजूदा चैम्पियन भारत ने सेमीफाइनल मुकाबले में मालदीव को 3-1 से हराकर सैफ कप फुटबाल टूर्नामेंट के फाइनल में जगह बना ली है।
स्टार स्ट्राइकर सुनील छेत्री के दो गोलों की मदद से मौजूदा चैम्पियन भारत ने शुक्रवार को खेले गए सेमीफाइनल मुकाबले में मालदीव को 3-1 से हरार सैफ कप फुटबाल टूर्नामेंट के फाइनल में जगह बना ली है।  नेहरू स्टेडियम में खेले गए इस मुकाबले में भारत के सैयद नबी ने मैच का पहला गोल किया लेकिन मालदीव ने शमवील कासिम के शानदार प्रयास के बूते बराबरी कर ली।   इसके बाद छेत्री ने गोल करके भारत को बढ़त दिला दी। 2-1 की बढ़त के बाद छेत्री ने अपने सबसे अच्छे सहयोगी जेजे लालपेखलुआ की मदद से टूर्नामेंट का छठा गोल करते भारत को फाइनल में पहुंचा दिया।  खिताबी मुकाबले में भारत का सामना अफगानिस्तान और नेपाल के बीच होने वाले दूसरे सेमीफाइनल मुकाबले के विजेता से होगा। फाइनल रविवार को खेला जाएगा।